**Poezijos, meninės prozos ir piešinių vertinimas**

Jei pasirenkate rašyti eilėraštį, meninę prozą (novelę, vaizdelį, miniatiūrą) ar piešti piešinį, prieš tai labai gerai apsvarstykite savąjį pasirinkimą. Ši galimybė suteikta tiems, kurie turi tikrą meninį polėkį, t.y. rašo eiles ir piešia ne tik akademijai, o be to, geba savo įkvėpimu naudotis kryptingai.

Neapsigaukite, eilėmis, prozos tekstu ar piešiniu pasakyti gilią mintį nėra taip paprasta, kaip pradžioje gali pasirodyti. Tačiau yra žmonių, kurie kalba(si) būtent šiais būdais. Jei esi viena(s) iš jų, laukiame tavo darbo.

Pasirinkusiems meninę užduotį taip pat tinka pastaba apie plagiavimą – negalima naudoti svetimų tekstų ir dailės kūrinių parafrazių, nuslepiant, kad tai nėra autorinis darbas. Pati parafrazė (šiuo atveju, svetimo meno kūrinio kūrybiškas panaudojimas) yra leistina tik tuo atveju, kai tai argumentuojama (pagrindžiama) idėjiškai bei pakankamai estetiškai paverčiama nauju meno kūriniu, o parafrazuojamo (pirminio, originalaus) kūrinio autorius yra neslapukaujant nurodomas vertintojams.

Poezijos, meninės prozos ir piešinių vertinimo kriterijai yra tokie:

* *Estetinis įspūdis.* Ar gera, malonu paskaityti/pažiūrėti, ar emociškai paveikus jūsų atliktas darbas?
* *Idėja.* Ar aiškiai suformuluota ir kūriniu atspindėta pagrindinė, vadovaujanti kūrinio mintis?
* *Profesionalumas.* Ar mokama rimuoti, rašyti baltosiomis eilėmis (žodžių kaip garsų ir prasminių vienetų sąskambio pojūtis); kurti įdomią fabulą (pagrįsta ir įdomi vaizduojamųjų įvykių seka); piešti (linijų ir spalvų meno įvaldymas)?
* *Originalumas.* Ar darbas atliktas sekant kuo nors ar autentiškas, tikras? Ar savitas, nepanašus į kitus jo atlikimo stilius?
* *Potekstė.* Ar kūrinyje esama žodžiais neišreikštos, tik nuvokiamos, nujaučiamos prasmės pagavos?

Svarbu nepamiršti, jog ir menininkai (meninių pretenzijų turintys asmenys) turi perskaityti privalomą literatūrą, o prie piešinio ar eilėraščio pridėti darbo pagrindinės minties (koncepcijos) pristatymą, netrumpesnį nei 10 sakinių. Pastarieji turi būti gerai (aiškiai) suformuluoti ir atskleisti skirtingas meno kūrinio idėjines plotmes.